CELEX: 
Language: mt
Date: 2021-11-18 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2017/1938 tal-Parlament Ewropew u tal-Kunsill fir-rigward tal-kompożizzjoni tal-gruppi ta’ riskju

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2017/1938 tal-Parlament Ewropew u tal-Kunsill, tal-25 ta’ Ottubru 2017, dwar miżuri għas-salvagwardja tas-sigurtà tal-provvista tal-gass (“ir-Regolament”)
                  1
                jistabbilixxi mekkaniżmu għas-sigurtà tal-provvista tal-gass fl-Unjoni li huwa bbażat fuq il-kunċett ta’ identifikazzjoni u antiċipazzjoni tar-riskji (“approċċ ibbażat fuq ir-riskju”). Ladarba r-riskji jkunu ġew identifikati u vvalutati fil-livell reġjonali u nazzjonali, il-pass li jmiss għall-Istati Membri huwa li jieħdu miżuri preventivi xierqa biex inaqqsu l-probabbiltà li jseħħu r-riskji, kif ukoll li jipprevedu miżuri ta’ emerġenza li, f’każ ta’ interruzzjoni tal-provvista tal-gass, se jippermettu li jimminimizzaw jew ineħħu l-effetti tagħha. Dawn il-miżuri għandhom jiġu deskritti fil-Pjanijiet ta’ Azzjoni Preventiva u fil-Pjanijiet ta’ Emerġenza nazzjonali (“Pjanijiet Nazzjonali”).
            
            
               Il-kooperazzjoni reġjonali, fi spirtu ta’ solidarjetà, hija prinċipju gwida tar-Regolament. Il-valutazzjoni tar-riskji korrelatati b’mod konġunt, fil-livell reġjonali, tagħmel il-valutazzjoni tar-riskju aktar komprensiva kif ukoll aktar preċiża, u tiżgura li l-Istati Membri jkunu ppreparati aħjar għal kull kriżi. Barra minn hekk, f’emerġenza, approċċ ikkoordinat u miftiehem minn qabel għas-sigurtà tal-provvista jiżgura rispons konsistenti, jottimizza r-riżorsi, jagħmel il-miżuri aktar effettivi u jnaqqas ir-riskju ta’ effetti konsegwenzjali negattivi ta’ tixrid li miżuri purament nazzjonali jista’ jkollhom fi Stati Membri ġirien.
            
            
               Sabiex tiġi strutturata t-tħejjija ta’ valutazzjonijiet konġunti tar-riskji u sabiex tiġi ffaċilitata l-kooperazzjoni reġjonali, l-Anness I tar-Regolament stabbilixxa tlettax-il grupp ta’ riskju reġjonali, separati f’erba’ kategoriji reġjonali: il-Lvant, il-Baħar tat-Tramuntana, it-Tramuntana tal-Afrika u x-Xlokk. Dawn il-gruppi ta’ riskju huma l-bażi għal kooperazzjoni reġjonali mtejba u jippermettu ftehim fuq miżuri transfruntiera xierqa u effettivi tal-Istati Membri kollha kkonċernati fil-gruppi ta’ riskju jew barra mill-gruppi ta’ riskju tul il-kurituri tal-provvista ta’ emerġenza.
            
            
               Il-gruppi ta’ riskju jirriflettu r-riskji transnazzjonali maġġuri għas-sigurtà tal-provvista tal-gass fl-Unjoni; il-kompożizzjoni tagħhom hija bbażata fuq is-sorsi u r-rotot ewlenin tal-provvista tal-gass. Kull grupp ta’ riskju jinkludi dawk l-Istati Membri tul kuritur li jista’ jkollhom rwol strateġiku f’każ ta’ kriżi fil-provvista tal-gass. Skont l-Artikolu 3(8) tar-Regolament, il-Kummissjoni għandha s-setgħa li taġġorna l-kompożizzjoni tal-gruppi ta’ riskju biex tirrifletti l-evoluzzjoni tar-riskji transnazzjonali ewlenin.
            
            
               L-Artikolu 7(2) tar-Regolament jirrikjedi li l-Istati Membri f’kull grupp ta’ riskju jivvalutaw b’mod konġunt il-fatturi ta’ riskju rilevanti kollha bħal diżastri naturali, riskji teknoloġiċi, kummerċjali, soċjali, politiċi u riskji oħrajn li jistgħu jwasslu biex jimmaterjalizza r-riskju transnazzjonali kbir għas-sigurtà tal-provvista li għalih inħoloq il-grupp ta’ riskju (“valutazzjoni tar-riskju komuni)”.
            
            
               Sabiex il-kooperazzjoni reġjonali tkun fattibbli, l-Artikolu 7(2) jirrikjedi li l-Istati Membri jaqblu fuq mekkaniżmu ta’ kooperazzjoni f’kull grupp ta’ riskju. Dan il-mekkaniżmu għandu jiġi żviluppat fil-ħin biżżejjed biex tkun tista’ ssir il-valutazzjoni tar-riskju komuni u biex jiġu diskussi u jsir ftehim fuq miżuri transfruntiera xierqa u effettivi, u dan se jirrikjedi l-qbil ta’ kull Stat Membru kkonċernat u li għandhom jiġu inklużi fil-kapitoli reġjonali tal-pjanijiet nazzjonali.
            
            
               Kif previst fl-Artikolu 7(1) tar-Regolament, fl-2017, in-Network Ewropew tal-Operaturi tas-Sistemi ta’ Trażmissjoni tal-Gass (ENTSOG) wettaq, għall-ewwel darba, simulazzjoni mal-Unjoni kollha tax-xenarji ta’ interruzzjoni tal-provvista tal-gass u tal-infrastruttura. Is-simulazzjoni identifikat u vvalutat il-kurituri tal-provvista tal-gass ta’ emerġenza u identifikat liema Stati Membri jistgħu jindirizzaw ir-riskji identifikati. Ix-xenarji ta’ interruzzjoni tal-provvista tal-gass u tal-infrastruttura u l-metodoloġija għas-simulazzjoni ġew definiti mill-ENTSOG f’kooperazzjoni mal-Grupp ta’ Koordinazzjoni dwar il-Gass (“GCG”). 
            
            
               L-ewwel simulazzjoni tal-ENTSOG mal-Unjoni kollha qieset l-infrastrutturi tal-gass li kienu qed joperaw tul il-kurituri differenti tal-gass fl-1 ta’ Ottubru 2017. Din l-ewwel simulazzjoni mal-Unjoni kollha tax-xenarji ta’ interruzzjoni tal-provvista tal-gass u tal-infrastruttura kienet il-punt tat-tluq għat-tħejjija tal-ewwel “valutazzjonijiet tar-riskju komuni” f’kull grupp ta’ riskju u tal-valutazzjonijiet tar-riskju nazzjonali, li ġew iffinalizzati mill-biċċa l-kbira tal-Istati Membri fl-2019 u fl-2020. Dawk il-valutazzjonijiet tar-riskju, min-naħa tagħhom, kienu jirrappreżentaw il-bażi għall-miżuri preventivi u ta’ emerġenza deskritti fil-pjanijiet nazzjonali (iffinalizzati wkoll mill-biċċa l-kbira tal-Istati Membri fl-2019 u fl-2020).
            
            
               F’Ottubru 2020, fuq talba tal-GCG, l-ENTSOG ipproduċa addendum għas-simulazzjoni mal-Unjoni kollha, sabiex jitqies l-impatt tas-sigurtà tal-provvista ta’ diversi infrastrutturi ewlenin li sadanittant kienu ġew ikkummissjonati madwar l-Unjoni. L-addendum reġa’ stimula tliet xenarji ta’ interruzzjoni biex jitqiesu l-investimenti li kienu ġew ikkummissjonati fl-2019: il-“Konnettur tal-Baltiku”, li jgħaqqad il-Finlandja u l-Estonja, u l-kapaċità l-ġdida tal-importazzjoni tal-gass mir-Russja permezz tat-Turkija (TurkStream2) lejn il-Bulgarija.
            
            
               Skont ir-Regolament, iċ-ċiklu mal-Unjoni kollha “simulazzjoni / valutazzjonijiet tar-riskju komuni / valutazzjonijiet tar-riskju nazzjonali / pjanijiet nazzjonali” għandu jiġi rieżaminat kull erba’ snin.
            
            
               Il-metodoloġija u l-preżunzjonijiet għas-simulazzjoni tal-ENTSOG mal-Unjoni kollha, li għandhom jiġu ffinalizzati sa Novembru 2021, jibqgħu fil-biċċa l-kbira l-istess kif applikati fl-ewwel simulazzjoni. Madankollu, bit-tagħlimiet meħuda mill-esperjenza, is-simulazzjoni riveduta mal-Unjoni kollha tqis dawk il-proġetti li huma mistennija li jkunu qed joperaw f’Jannar 2023. B’dan il-mod, is-simulazzjoni se tirrifletti kemm jista’ jkun il-konfigurazzjoni attwali tal-kurituri tal-gass ta’ emerġenza fiż-żmien tal-applikazzjoni tal-pjanijiet nazzjonali li jmiss (mistennija li jkunu fis-seħħ bi tħejjija għax-xitwa 2023/24). L-għażla tal-proġetti rilevanti hija bbażata fuq id-data teknika ppreżentata lill-ENTSOG mill-promoturi fil-kuntest tat-tħejjija tal-Pjan ta’ Għaxar Snin għall-Iżvilupp tan-Network (TYNDP) tal-ENTSOG li jmiss
                  2
               .
            
            
               L-analiżi tal-infrastrutturi kbar ġodda tal-gass li daħlu fis-seħħ mill-2017, kif ukoll l-impatt mistenni ta’ dawk li se jiġu kkummissjonati fix-xhur li ġejjin u sal-aħħar ta’ Diċembru 2022, turi li hemm disponibbli kurituri ġodda tal-provvista ta’ emerġenza u potenzjalment se jkollhom impatt fuq il-flussi tal-gass ta’ emerġenza. Fl-istess ħin, interkonnetturi ġodda jwessgħu l-lista tal-Istati Membri li jistgħu jikkontribwixxu biex jindirizzaw il-fallimenti potenzjali tar-rotot ewlenin tal-provvista tal-gass. 
            
            
               B’konsegwenza ta’ dan, il-kompożizzjoni ta’ xi gruppi ta’ riskju, kif definita fl-Anness I tar-Regolament, trid tiġi mmodifikata biex tirrifletti r-rwol li xi Stati Membri addizzjonali jista’ jkollhom tul ċerti kurituri tal-provvista u biex dawn il-pajjiżi jkunu jistgħu jikkontribwixxu għall-valutazzjonijiet tar-riskju komuni ta’ dawn il-gruppi ta’ riskju u għad-definizzjoni konġunta ta’ miżuri reġjonali ta’ prevenzjoni u ta’ emerġenza.
            
            
               Ir-Renju Unit ma baqax Stat Membru tal-Unjoni Ewropea mill-1 ta’ Frar 2020. Bħala kwistjoni ta’ ċertezza legali, jenħtieġ li dan jitneħħa mil-listi tal-Istati Membri fl-Anness I.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-GCG
                  3
                ġie stabbilit mill-Artikolu 4 tar-Regolament biex jiffaċilita l-koordinazzjoni ta’ miżuri li jikkonċernaw is-sigurtà tal-provvista tal-gass. Huwa magħmul mir-rappreżentanti tal-Istati Membri, l-Aġenzija għall-Kooperazzjoni tar-Regolaturi tal-Enerġija (ACER), l-ENTSOG u l-korpi rappreżentattivi tal-industrija tal-gass u tal-klijenti rilevanti
                  4
               .
            
            
               Skont l-Artikolu 4(4) tar-Regolament, il-Kummissjoni tista’ tlaqqa’ l-GCG f’xenarju li jkun ristrett għar-rappreżentanti tal-Istati Membri.
            
         
         
            
               L-impatt ta’ infrastrutturi ġodda fuq il-kurituri eżistenti tal-provvista ta’ emerġenza kkunsidrati fl-Anness I ġie diskuss fi tliet laqgħat ordinarji tal-GCG fl-2020, fil-kuntest tad-diskussjonijiet dwar l-addendum tal-ENTSOG tal-2020 għall-ewwel simulazzjoni mal-Unjoni kollha tax-xenarji ta’ interruzzjoni fil-provvista u fl-infrastruttura.
            
            
               Il-metodoloġija u l-preżunzjonijiet għas-simulazzjoni tal-2021 tal-ENTSOG mifruxa mal-Unjoni kollha ġew ippreżentati u diskussi f’laqgħa ordinarja tal-GCG fis-6 ta’ Mejju 2021. Fost aspetti oħrajn tal-metodoloġija, id-diskussjonijiet indirizzaw l-inklużjoni fis-simulazzjoni tal-infrastrutturi li mistennija li jiġu kkummissjonati fl-2023, u l-impatt loġiku ta’ din l-għażla fuq il-kompożizzjoni tal-gruppi ta’ riskju. Is-servizzi tal-Kummissjoni ppreżentaw il-proċedura u l-iskeda ta’ żmien stmata għall-aġġornament tal-gruppi ta’ riskju. Wara l-laqgħa, perjodu ta’ ġimagħtejn kien miftuħ għall-GCG biex jikkummenta bil-miktub
                  5
               .
            
            
               Il-GCG irċieva l-abbozz tal-aġġornament tal-gruppi ta’ riskju permezz ta’ email fit-13 ta’ Lulju 2021
                  6
               , kif ukoll fid-19 ta’ Awwissu 2021, flimkien mal-istedina għal laqgħa ristretta tal-GCG, permezz tal-applikazzjoni tal-AGM.
            
            
               Kien hemm perjodu ta’ erba’ ġimgħat miftuħ għall-feedback pubbliku fl-20 ta’ Lulju 2021 sas-17 ta’ Awwissu 2021. Il-kummenti kienu ġeneralment favur il-bidliet intenzjonati
                  7
               .
            
            
               Laqgħa tal-GCG, ristretta għar-rappreżentanti tal-Istati Membri u l-ENTSOG (bħala osservatur), saret fit-2 ta’ Settembru 2021 permezz ta’ konferenza elettronika.
            
            
               Il-Kummissjoni ħadet nota tal-kummenti mill-Ġermanja, mill-Ungerija u min-Netherlands, li ġew irreġistrati fil-minuti tal-laqgħa, u kkonkludiet li kien hemm appoġġ ġenerali għall-abbozz tar-Regolament Delegat.
            
            
               Fir-rigward, b’mod partikolari, is-sħubija tal-Ungerija fil-Grupp tat-Trans-Balkani, il-Kummissjoni ħadet nota tal-informazzjoni li skontha mhux mistenni li l-kapaċità addizzjonali ta’ fluss fid-direzzjoni opposta fil-punt ta’ interkonnessjoni bejn l-Ungerija u r-Rumanija titlesta sa Jannar 2023.
            
            
               Il-Parlament Ewropew u l-Kunsill ġew infurmati bil-laqgħat tal-GCG fejn ġie diskuss dan l-abbozz tal-att delegat u ż-żewġ istituzzjonijiet, għaldaqstant, irċevew id-dokumenti rilevanti kollha fl-istess ħin li rċevewhom l-esperti tal-Istati Membri f’konformità mal-Ftehim Interistituzzjonali tal-2016 dwar it-Tfassil Aħjar tal-Liġijiet u l-Fehim Komuni dwar l-Atti Delegati annessi miegħu.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 3(8) tar-Regolament jagħti s-setgħa lill-Kummissjoni li tadotta atti delegati f’konformità mal-Artikolu 19 (“Eżerċizzju tad-delega”) biex tiġi aġġornata l-kompożizzjoni tal-gruppi ta’ riskju stabbiliti fl-Anness I, bl-emendar ta’ dan l-Anness biex jirrifletti l-evoluzzjoni tar-riskji transnazzjonali kbar għas-sigurtà tal-provvista tal-gass fl-Unjoni u l-impatt tagħha fuq l-Istati Membri, b’kont meħud tar-riżultat tas-simulazzjonijiet mal-Unjoni kollha tax-xenarji ta’ interruzzjoni tal-provvista tal-gass u tal-infrastruttura li jitwettqu mill-ENTSOG f’konformità mal-Artikolu 7(1). Qabel ma tipproċedi bl-aġġornar, il-Kummissjoni għandha tikkonsulta lill-GCG fix-xenarju previst fl-Artikolu 4(4) tar-Regolament rigward l-abbozz tal-aġġornament.
            
            
               L-iskop ta’ dan ir-Regolament Delegat huwa li jemenda l-Anness I tar-Regolament billi jżid xi Stati Membri ma’ diversi gruppi ta’ riskju biex jitqies l-impatt li l-infrastrutturi tal-gass ġodda u futuri huma mistennija li jkollhom fuq il-flussi tal-gass fil-kurituri tal-gass ta’ emerġenza rilevanti, kif definit fl-Anness I, kif ukoll il-kontribut potenzjali ta’ dawk l-Istati Membri f’każ ta’ interruzzjoni tal-provvista tul dawk il-kurituri, kif spjegat fil-paragrafi li ġejjin. Barra minn hekk, il-gruppi ta’ riskju jenħtieġ li jiġu mmodifikati biex jirriflettu l-ħruġ tar-Renju Unit mill-Unjoni Ewropea.
            
            
               Il-“Konnettur tal-Baltiku”, li jgħaqqad is-sistemi ta’ trażmissjoni tal-gass tal-Finlandja u tal-Estonja, daħal fis-seħħ f’Diċembru 2019 u l-impatt tiegħu f’każ ta’ interruzzjoni tal-provvista li jaffettwa l-“Grupp tal-Grigal” diġà ġie analizzat fl-addendum tal-2020 għall-ewwel simulazzjoni tal-ENTSOG mifruxa mal-Unjoni kollha. Din l-infrastruttura l-ġdida tiġġustifika li l-Finlandja tiżdied mal-“Grupp ta’ riskju 1(b) tal-Belarussja”.
            
            
               Infrastruttura ewlenija futura b’impatt fuq il-kompożizzjoni ta’ xi gruppi ta’ riskju hija l-“Proġett tal-Pajpijiet tal-Baltiku”, li se jittrasporta l-gass min-Norveġja lejn id-Danimarka (u l-Iżvezja) u – tul il-Baħar Baltiku – lejn il-Polonja. It-trażmissjoni tal-gass permezz tal-pipeline tal-gass bidirezzjonali bejn id-Danimarka u l-Polonja hija mistennija li tibda fl-2022.
            
            
               Infrastruttura ewlenija futura oħra li tiġġustifika xi bidliet hija l-pipeline tal-“Interkonnessjoni tal-Gass bejn il-Polonja u l-Litwanja” (GIPL); din l-infrastruttura tal-gass bidirezzjonali hija Proġett ta’ Interess Komuni (PCI) li se tgħaqqad is-sistemi tat-trażmissjoni tal-gass tal-Polonja u tal-Litwanja u hija mistennija li tibda topera sa tmiem l-2022. 
            
            
               L-impatt ta’ dawn iż-żewġ infrastrutturi ewlenin futuri jiġġustifika l-bidliet li ġejjin.
            
            
               Fir-rigward tal-gruppi ta’ riskju tal-provvista tal-gass tal-Lvant (il-punt 1. tal-Anness I): 
            
            
               Id-Danimarka u l-Iżvezja jeħtieġ li jiżdiedu mal-“Grupp ta’ riskju (a) tal-Ukrajna” u mal-“Grupp ta’ riskju (b) tal-Belarussja”
            
            
               Iċ-Ċekja, id-Danimarka, il-Ġermanja, il-Polonja, is-Slovakkja u l-Iżvezja jeħtieġ li jiżdiedu mal-“Grupp ta’ riskju (d) tal-Grigal”.
            
            
               Fir-rigward tal-gruppi ta’ riskju tal-provvista tal-gass tal-Baħar tat-Tramuntana (il-punt 2. tal-Anness I), il-Polonja għandha tiżdied mal-“Grupp ta’ riskju (a) tan-Norveġja” u mal-“Grupp ta’ riskju (c) tad-Danimarka”.
            
            
               Barra minn hekk, meta titqies il-kapaċità bidirezzjonali bejn ir-Rumanija u l-Ungerija li teżisti fil-punt ta’ interkonnessjoni ta’ Csanádpalota (PCI relatat mal-kuritur ta’ trażmissjoni “ROHUAT/BRUA”)
                  8
               , li ilu jopera minn Novembru 2020, ikun pertinenti li l-Ungerija tkun membru tal-grupp ta’ riskju tal-provvista tal-gass tat-Trans-Balkani. 
            
         
         
            
               Fl-aħħar nett, wara l-ħruġ tar-Renju Unit mill-Unjoni Ewropea mill-1 ta’ Frar 2020, dan il-pajjiż terz ma baqax membru tal-“Grupp ta’ riskju (a) tan-Norveġja” u l-“Grupp ta’ riskju (d) tar-Renju Unit”. L-Anness I għandu jiġi mmodifikat biex jirrifletti dan.
            
            
               Dawn il-bidliet fil-kompożizzjoni tal-gruppi ta’ riskju huma mistennija li jkollhom implikazzjonijiet sinifikanti u pożittivi fuq is-sigurtà tal-provvista tal-gass fl-Unjoni. Dawn il-bidliet se jippermettu lil aktar Stati Membri jikkontribwixxu għall-ħidma tal-gruppi ta’ riskju li magħhom ikunu ġew miżjuda. Dawn l-Istati Membri se jkun jista’ jkollhom vuċi fil-mekkaniżmi ta’ kooperazzjoni reġjonali riveduti u l-kontribut tagħhom se jgħin biex jittejbu l-kwalità u l-akkuratezza tal-valutazzjonijiet tar-riskju komuni. Filwaqt li dan jista’ jimplika piż amministrattiv addizzjonali għal xi Stati Membri, dan huwa misbuq b’mod ċar mill-fatt li l-parteċipazzjoni tagħhom fi gruppi addizzjonali se ġġib tħejjija għal emerġenza akbar u aktar sikura: fil-prattika, il-valutazzjonijiet tar-riskju komuni riveduti (dovuti sa Ottubru 2022) se jkunu aktar realistiċi u akkurati, billi jinkorporaw il-perspettiva tal-Istati Membri kollha li fl-2023 se jkunu konnessi mal-kuritur tal-provvista ta’ emerġenza rilevanti. Dan, min-naħa tiegħu, se jkun ta’ benefiċċju għall-valutazzjonijiet tar-riskju nazzjonali u se jipprovdi bażi soda għat-tħejjija tal-pjanijiet nazzjonali, li għandhom jiġu kkomunikati lill-Kummissjoni f’Marzu 2023.
            
            
               L-att huwa fil-kamp ta’ applikazzjoni tas-setgħat delegati pprovduti lill-Kummissjoni bl-Artikolu 3(8) u bl-Artikolu 19 tar-Regolament u ma jmurx lil hinn minn dak li hu meħtieġ biex jintlaħaq l-iskop ta’ dawk id-dispożizzjonijiet.
            
            
               Dan l-att delegat qiegħed jemenda u jissostitwixxi d-dispożizzjonijiet tar-Regolament u huwa xieraq, għalhekk, li jipproċedi b’Regolament Delegat.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 18.11.2021
            
            
               li jemenda r-Regolament (UE) 2017/1938 tal-Parlament Ewropew u tal-Kunsill fir-rigward tal-kompożizzjoni tal-gruppi ta’ riskju
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2017/1938 tal-Parlament Ewropew u tal-Kunsill tal-25 ta’ Ottubru 2017 dwar miżuri għas-salvagwardja tas-sigurtà tal-provvista tal-gass u li jħassar ir-Regolament (UE) Nru 994/2010
                  9
               , u b’mod partikolari l-Artikolu 3(8) tiegħu,
            
            
               Billi:
            
            
               (1)Il-kooperazzjoni reġjonali, fi spirtu ta’ solidarjetà, hija prinċipju ewlieni li fuqu huwa bbażat il-mekkaniżmu tas-sigurtà tal-provvista tal-gass stabbilit bir-Regolament (UE) 2017/1938. Sabiex il-kooperazzjoni reġjonali ssir operattiva fil-prattika, l-Anness I ta’ dak ir-Regolament jidentifika tlettax-il grupp ta’ riskju li jikkorrispondu għal erba’ kurituri ewlenin tal-provvista tal-gass ta’ emerġenza. Għal kull grupp ta’ riskju, l-Anness I jelenka l-Istati Membri li jistgħu jiġu affettwati jew li għandhom rwol f’każ ta’ interruzzjoni tal-provvista tul il-kuritur, jew it-tnejn. Skont l-Artikolu 3(8) tar-Regolament (UE) 2017/1938, il-Kummissjoni għandha s-setgħa li tadotta atti delegati sabiex taġġorna l-kompożizzjoni ta’ dawk il-gruppi ta’ riskju. 
            
            
               (2)Infrastrutturi kbar ġodda tal-gass bdew jiġu operati mill-adozzjoni tar-Regolament (UE) 2017/1938 u diversi infrastrutturi huma mistennija li jiġu kkummissjonati fix-xhur li ġejjin. Dawk l-infrastrutturi joħolqu kurituri ġodda tal-provvista ta’ emerġenza. Dawn għandhom impatt ukoll fuq l-Istati Membri li jistgħu jiġu affettwati minn fallimenti potenzjali tar-rotot ewlenin tal-provvista tal-gass jew li jistgħu jikkontribwixxu biex jindirizzawhom.
            
            
               (3)Skont l-Artikolu 7(1) tar-Regolament (UE) 2017/1938, in-Network Ewropew tal-Operaturi tas-Sistemi ta’ Trażmissjoni tal-Gass (ENTSOG) għandu jwettaq simulazzjoni riveduta mifruxa mal-Unjoni kollha tax-xenarji ta’ interruzzjoni tal-provvista tal-gass u tal-infrastruttura sa Novembru 2021. Din is-simulazzjoni se tqis l-evoluzzjoni tal-infrastrutturi tal-gass tal-Unjoni mill-2017 u tal-impatt tagħha fuq il-kurituri differenti tal-provvista tal-gass ta’ emerġenza. Is-simulazzjoni se tkopri wkoll l-infrastrutturi kollha tal-gass li huma mistennija li jkunu qed joperaw f’Jannar 2023. 
            
            
               (4)L-impatt tal-infrastrutturi tal-gass ġodda u futuri fuq il-kurituri tal-gass ta’ emerġenza, kif rifless fis-simulazzjonijiet tal-ENTSOG mifruxa mal-Unjoni kollha, jiġġustifika li l-kompożizzjoni tal-gruppi ta’ riskju tiġi adattata skont dan. 
            
            
               (5)L-impatt ta’ infrastrutturi tal-gass ġodda fuq il-kompożizzjoni ta’ xi gruppi ta’ riskju ġie diskuss f’diversi laqgħat ordinarji tal-Grupp ta’ Koordinazzjoni dwar il-Gass (GCG) fl-2020 u fl-2021. Il-kontenut ta’ dan l-att ġie diskuss f’laqgħa tal-GCG ristretta għar-rappreżentanti tal-Istati Membri u għall-ENTSOG, bħala osservatur.
            
            
               (6)Ir-Renju Unit ma baqax Stat Membru tal-Unjoni mill-1 ta’ Frar 2020. Fl-interess taċ-ċertezza legali, jenħtieġ li dan jitneħħa mil-listi tal-Istati Membri fl-Anness I tar-Regolament (UE) 2017/1938.
            
            
               (7)Għaldaqstant, ir-Regolament (UE) 2017/1938 jenħtieġ li jiġi emendat skont dan
            
            
                ADOTTAT DAN IR-REGOLAMENT:
            
            
               Artikolu 1
            
         
         
            
               L-Anness I tar-Regolament (UE) 2017/1938 huwa sostitwit bit-test fl-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 18.11.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 280, 28.10.2017, p. 1.
               
               
                  
                     (2)
                  
                        Skont l-Artikolu 8(3)(b) tar-Regolament (KE) 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kondizzjonijiet għall-aċċess għan-networks ta’ trażmissjoni tal-gass naturali u li jħassar ir-Regolament (KE) Nru 1775/2005 (ĠU L 211, 14.08.2009, p. 36), l-ENTSOG jiżviluppa t-TYNDP kull sentejn.
               
               
                  
                     (3)
                  
                        In-numru tar-reġistru tal-grupp ta’ esperti X01096.
               
               
                  
                     (4)
                  
                        Il-grupp ta’ esperti nħoloq għall-ewwel darba fl-2006; ir-riżultati tal-kompożizzjoni attwali mid-Deċiżjoni tal-Kummissjoni tal-11 ta’ Awwissu 2011 li tistabbilixxi l-kompożizzjoni u d-dispożizzjonijiet operazzjonali tal-Grupp ta’ Koordinazzjoni dwar il-Gass u li tħassar id-Deċiżjoni tal-Kummissjoni 2006/791/KE, ĠU C 236, 12.8.2011, p. 10.
               
               
                  
                     (5)
                  
                        Seba’ Stati Membri bagħtu kummenti bil-miktub.
               
               
                  
                     (6)
                  
                        Mehmuża ma’ email li informat lill-Attachés tal-Enerġija tar-Rappreżentanzi Permanenti fl-Unjoni Ewropea dwar il-laqgħa ristretta li jmiss tal-GCG u stednithom jaħtru d-delegati. Id-delegati tas-soltu tal-GCG tal-Istati Membri kienu f’cc fl-email.
               
               
                  
                     (7)
                  
                        Ħames kontributi, minn ċittadin wieħed u minn erba’ assoċjazzjonijiet tal-industrija.
               
               
                  
                     (8)
                  
                        L-ewwel fażi ta’ dan il-proġett iffaċilitat kapaċità ta’ 1,75 bcm/a; huwa mistenni li l-kapaċità tespandi għal 4,4 bcm/a fit-tieni fażi.
               
               
                  
                     (9)
                  
                        ĠU L 280, 28.10.2017, p. 1.
               
            
      
    ---documentbreak--- 
      
         
         
            
               ANNESS 
            
            
               “ANNESS 1
            
            
               Kooperazzjoni reġjonali
            
            
               Il-gruppi ta’ riskju tal-Istati Membri li jservu bħala l-bażi għall-kooperazzjoni assoċjata ma’ riskju kif imsemmi fl-Artikolu 3(7) huma dawn li ġejjin: 
            
            
               1. Gruppi ta’ riskju tal-provvista tal-gass tal-Lvant:  
            
            
               (a)l-Ukrajna: il-Bulgarija, iċ-Ċekja, id-Danimarka, il-Ġermanja, il-Greċja, il-Kroazja, l-Italja, il-Lussemburgu, l-Ungerija, l-Awstrija, il-Polonja, ir-Rumanija, is-Slovenja, is-Slovakkja, l-Iżvezja; 
            
            
               (b)il-Belarussja: il-Belġju, iċ-Ċekja, id-Danimarka, il-Ġermanja, l-Estonja, il-Latvja, il-Litwanja, il-Lussemburgu, in-Netherlands, il-Polonja, is-Slovakkja, il-Finlandja, l-Iżvezja; 
            
            
               (c)il-Baħar Baltiku: il-Belġju, iċ-Ċekja, id-Danimarka, il-Ġermanja, Franza, il-Lussemburgu, in-Netherlands, l-Awstrija, is-Slovakkja, l-Iżvezja; 
            
            
               (d)il-Grigal: iċ-Ċekja, id-Danimarka, il-Ġermanja, l-Estonja, il-Latvja, il-Litwanja, il-Polonja, is-Slovakkja, il-Finlandja, l-Iżvezja; 
            
            
               (e)it-Trans-Balkani: il-Bulgarija, il-Greċja, l-Ungerija, ir-Rumanija.
            
            
                
            
            
               2. Gruppi ta’ riskju tal-provvista tal-gass tal-Baħar tat-Tramuntana: 
            
            
               (a)in-Norveġja: il-Belġju, id-Danimarka, il-Ġermanja, l-Irlanda, Spanja, Franza, l-Italja, il-Lussemburgu, in-Netherlands, il-Polonja, il-Portugall, l-Iżvezja; 
            
            
               (b)il-gass b’livell kalorifiku baxx: il-Belġju, il-Ġermanja, Franza, in-Netherlands; 
            
            
               (c)id-Danimarka: id-Danimarka, il-Ġermanja, il-Lussemburgu, in-Netherlands, il-Polonja, l-Iżvezja; 
            
            
               (d)ir-Renju Unit: il-Belġju, il-Ġermanja, l-Irlanda, il-Lussemburgu, in-Netherlands.
            
            
            
               3. Gruppi ta’ riskju tal-provvista tal-gass tat-Tramuntana tal-Afrika: 
            
            
               (a)l-Alġerija: il-Greċja, Spanja, Franza, il-Kroazja, l-Italja, Malta, l-Awstrija, il-Portugall, is-Slovenja; 
            
         
         
            
               (b)il-Libja: il-Kroazja, l-Italja, Malta, l-Awstrija, is-Slovenja. 
            
            
            
               4. Gruppi ta’ riskju tal-provvista tal-gass tax-Xlokk: 
            
            
               (a)il-Kuritur tal-Gass tan-Nofsinhar — il-Kaspju: il-Bulgarija, il-Greċja, il-Kroazja, l-Italja, l-Ungerija, Malta, l-Awstrija, ir-Rumanija, is-Slovenja, is-Slovakkja; 
            
            
               (b)il-Lvant tal-Mediterran: il-Greċja, l-Italja, Ċipru, Malta.”